อเบอร์ดีนจ่อตั้งกองทุนลุยUS
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

เศรษฐกิจดูแย่แต่หุ้นรายตัวเจ๋ง
ทิสโก้ขานรับจังหวะทยอยซื้อ
โพสต์ทูเดย์ — บลจ.อเบอร์ดีน เล็ง ไตรมาส 3 ออกกองทุนลงทุนหุ้นสหรัฐ ชี้เศรษฐกิจภาพรวมประเทศแย่ แต่หุ้นหลายตัวน่าลงทุน
นายอดิเทพ วรรณพฤกษ์ รองประธานเจ้าหน้าที่บริหารฝ่ายการลงทุน บริษัทหลักทรัพย์จัดการกองทุน (บลจ.) อเบอร์ดีน (ประเทศไทย) เปิดเผยว่า ในไตรมาส 3 นี้เตรียมจะเปิดขายกองทุนที่ลงทุนหุ้นในประเทศสหรัฐอเมริกา โดยกองทุนหลักที่จะไปลงทุนนั้นมีการลงทุนในหุ้นของบริษัทที่มีชื่อเสียงระดับโลก 
“แม้ว่าปัญหาในภาพรวมและเศรษฐกิจมหภาคของสหรัฐอเมริกายังไม่ได้รับการแก้ไข ไม่ว่าจะเป็นระดับหนี้ที่อยู่ในระดับสูง และราคาบ้านที่ปรับเพิ่มขึ้น แต่ไม่ได้หมายความว่าเมื่อภาพเศรษฐกิจไม่ดีแล้วจะทำให้บริษัทในสหรัฐอเมริกาไม่ดีตามไปด้วย” นายอดิเทพ กล่าว
นายอดิเทพ ยังกล่าวอีกว่า บริษัทที่กองทุนแม่ลงทุนอยู่นั้นไม่ได้ลงทุนในหุ้นสถาบันการเงินมากนัก ขณะเดียวกันบริษัทที่เข้าไปลงทุนจะเป็นบริษัทที่มีธุรกิจอยู่ทั่วโลก เช่น อินเทล ไมโครซอฟท์ และจอห์นสัน แอนด์ จอห์นสัน จึงไม่ได้รับผลกระทบจากภาวะเศรษฐกิจในสหรัฐอเมริกามากนัก
นอกจากนี้ นายอดิเทพ ยังกล่าวอีกว่า ช่วงเวลานี้เป็นจังหวะเวลาที่เหมาะสมสำหรับนักลงทุนระยะยาวที่ต้องการกระจายการลงทุนและมองหาผลตอบแทนจากการลงทุนหุ้นในสหรัฐอเมริกา เพราะเชื่อมั่นว่าเศรษฐกิจสหรัฐจะกลับมาฟื้นตัว ขณะที่ราคาหุ้นยังไม่ปรับเพิ่มขึ้นมากนัก 
“ถ้าเป็นปี 2551 คนก็ยังกลัว ไม่กล้าเข้าไปลงทุน แต่ตอนนี้ทุกอย่างเริ่มฟื้นตัว ราคาหุ้นไม่สูงมากนัก เพราะฉะนั้นถ้าต้องการลงทุนบริษัทระดับโลกในระยะยาว ช่วงนี้น่าจะเป็นโอกาส” นายอดิเทพ กล่าว
ทั้งนี้ ตามแผนเดิม บลจ.อเบอร์ดีน เตรียมนำกองทุนดังกล่าวออกขายครั้งแรกเมื่อเดือน พ.ค. แต่เกิดสถานการณ์ความรุนแรงทางการ เมือง จึงเลื่อนออกไปเป็นไตรมาส 3
นายสาห์รัช ชัฏสุวรรณ ผู้อำนวยการฝ่ายจัดการลงทุนธุรกิจ กองทุนรวมและกองทุนส่วนบุคคล บลจ.ทิสโก้ กล่าวว่า ตลาดหุ้นสหรัฐมีมูลค่าตามราคาตลาดหรือมาร์เก็ต แคป 50% ของตลาดหุ้นทั่วโลก ดังนั้นเมื่อมองว่าเศรษฐกิจสหรัฐเริ่มกลับมาเป็นขาขึ้น นักลงทุนก็จะเพิ่มน้ำหนักลงทุนในหุ้นสหรัฐด้วย
“ตอนนี้ตลาดการจ้างงานของสหรัฐดีขึ้น ตลาดบ้านก็เริ่มมีการเติบโตที่ดี จึงมองว่าหากจะกระจายการลงทุนไปในหุ้นสหรัฐก็สามารถทยอยลงทุนได้ ดีกว่าไปลงทุนในช่วงที่เศรษฐกิจฟื้นแล้วราคาหุ้นก็ขยับไปแล้ว” นายสาห์รัช กล่าว